Liberalna partija Crne Gore

**Liberalna partija Crne Gore** je suverenistička liberalna politička stranka u Crnoj Gori. Liberalna partija članica je Liberalne internacionalne, jedne od najmoćnijih političkih asocijacija svijeta. Njen predsjednik je Vatroslav Belan.

## Historija
Politička stranka je osnovana u Podgorici 2004. godine nakon raskola u Liberalnom savezu Crne Gore kojom prilikom je iz iste isključen njen dotadašnji lider Miodrag Živković, a iz čijeg manjeg dijela članova je LP CG mahom sastavljen. Nastavljajući ideologiju nezavisne Crne Gore, Liberalna partija se udružuje sa vladajućim strankama i ostalima u Bloku za nezavisnu Crnu Goru pred referendum 2006. godine, koji se završava tijesnom pobjedom opcije za nezavisnost. Na prvim parlamentarnim izborima u nezavisnoj crnogorskoj državi, nastupa u koaliciji sa novoosnovanom Bošnjačkom strankom, kako bi osigurala prelaz cenzusa i pustila predstavnike bošnjačkog naroda u parlament, jer manjinska prava od svih uživaju samo Albanci. Kako je BS-u dala dva zagarantovana mjesta, a osvojila 3, doživjela je nezavidan uspjeh jedva ušavši u parlament sa samo jednim jedinim poslanikom.

U skladu sa svojom ideologijom po jezičkom pitanju postojanja jedinstvenog crnogorskog jezika i odvojenosti crkve od države, podržava parlament 2007. godine u usvajanju novog ustava koji je proglasio ovaj jezik za zvanični. Jedina je opoziciona stranka u cijeloj opoziciji koja nije bila dio parlamentarne koalicije „Udružena opozicija“, i često je optuživana da je za razliku od LSCG-a, značajno prorežimska. U skladu sa svojom politikom o postojanju neosporivo zasebne crnogorske narodnosti, pa tako i podržava zakonska usmjeravanja ka tome, kao npr. legalizacija nevladine organizacije Matica crnogorska i njeno pretvaranje u službenu instituciju.

Liberalna partija Crne Gore se zalagala za potpunu neutralnost Crne Gore u vojnom i spoljnopolitičkom smislu, ali je nedavno konačno pristala na članstvo u NATO pakt, ali pod istim posebnim uslovima s kojima je Island završio atlantske integracije. LP CG strogo podržava evropske integracije Crne Gore i često kritikuje vlast da lošim principima strijemi ka Evropskoj uniji. Zalagala se za princip nemiješanja u suverenost drugih država, a poslije jednostrano proglašene nezavisnosti Kosova, zahtijevala da Crna Gora bude posljednja država na zemaljskoj kugli koja će priznati tu nezavisnost, ipak je prihvatajući kao realnost. LP je podržala masovne demonstracije protiv odluke Vlade Crne Gore da prizna nelegalnu nezavisnost Kosova, ali se strogo ogradila od građanskih nemira koji su naknadno nastupili.

Pred parlamentarnim izborima 2009, pregovarala je sa Socijalističkom narodnom partijom Crne Gore o ujedinjenoj opozicionoj listi, ali ju je odbila, tvrdeći da će opoziciji biti korisnije ako šarolika ide u više lista a ne zajedno i zato što ne postoji konsenzus oko toga što raditi poslije zbacivanja vlasti koalicije Mile Đukanovića, što je dovelo do raspadu takvih pregovora. Na izbore ide u koaliciju sa novoformiranim Demokratskim centrom Crne Gore, koji je nastao od disidenata iz Pokreta za promjene, u kojoj je prihvatila ulogu manjeg koalicionog partnera, ali koalicija nije prešla cenzus, tako da Liberalna partija Crne Gore nije dobila nijedno poslaničko mesto u crnogorskoj Skupštini.

## Današnja pozicija
Na parlamentarnim izborima 2012. LP je potpuno iznenadno sklopila sporazum sa vladajućim DPS-om i prišla je koaliciji Evropska Crna Gora. Ovog puta uspeva da uđe u Skupštinu, dobivši jednog poslanika i mjesto šefa uprave za sport za svog lidera Andriju Popovića.

U svom predizbornom programu Liberalna partija založa se za zakonsku dekriminalizaciju marihuane, legalizaciju prostitucije kao i za LGBT ljudska prava, čime je po prvi put pokrenula ove kontroverzne teme u crnogorskoj politici.
Liberalna partija Crne Gore je jedna od dvije crnogorske stranke koje ne kriju simpatije prema Crnogorskoj pravoslavnoj crkvi, odnosno donedavno jedina opoziciona partija sa takvim ubjeđenjima.

## Vanjski linkovi
* Službeni sajt LPCG
* Blog Mladih liberala
* Facebook stranica Liberalne partije
* Facebook stranica predsjednika Andrije Popovića

Kategorija:Političke partije u Crnoj Gori
*
Kategorija:Političke stranke osnovane 2004.